Corrigendum : Oznámenie Komisie Rade, Európskemu parlamentu a Európskemu hospodárskemu a sociálnemu výboru - Stratégia vývoja colnej únie /* KOM/2008/0169 v konečnom znení/3 */





[pic] | KOMISIA EURÓPSKYCH SPOLOČENSTIEV | Brusel, 3.6.2008 KOM(2008) 169 v konečnom znení/3 Corrigendum Ce document annule et remplace le COM(2008) 169 final du 1.4.2008.Concerne uniquement la version SK OZNÁMENIE KOMISIE RADE, EURÓPSKEMU PARLAMENTU A EURÓPSKEMU HOSPODÁRSKEMU A SOCIÁLNEMU VÝBORU Stratégia vývoja colnej únie OZNÁMENIE KOMISIE RADE, EURÓPSKEMU PARLAMENTU A EURÓPSKEMU HOSPODÁRSKEMU A SOCIÁLNEMU VÝBORU Stratégia vývoja colnej únie 1. ÚVOD Colná únia Európskej únie (EÚ), ktorá 1. júla 2008 oslávi 40 rokov existencie, je základným kameňom Európskeho spoločenstva. Od svojho vzniku sa colná únia rozšírila tak kvantitatívne – z pôvodných 6 na súčasných 27 členov – ako aj kvalitatívne prostredníctvom transformácie na jednotný trh. K prosperite Európy prispela tým, že uľahčila obchodovanie, a to tak v rámci Únie ako aj s tretími krajinami. Komisia uskutočnila spolu s členskými štátmi zásadné preskúmanie úlohy colných orgánov, pričom zistenia sa prediskutovali s riadiacimi pracovníkmi colných správ členských štátov. Existuje rozsiahly konsenzus, že je potrebné vylepšiť pracovné metódy pri súčasnom zintenzívnení celkovej koordinácie. Je preto dôležité zabezpečiť, aby pre stratégiu uvedenú v tomto oznámení existovala politická podpora. Colné orgány v súčasnosti čelia rýchlo sa meniacemu prostrediu: meniace sa výrobné a spotrebiteľské trendy, rastúci medzinárodný obchod, globálne hrozby ako napr. terorizmus, organizovaný zločin, zmeny klímy a nové nebezpečenstvá ako napr. obchod s nebezpečným tovarom. V takomto kontexte zohrávajú colné orgány EÚ kľúčovú úlohu: ich poslaním je zabezpečovať, aby nepretržite existovala rovnováha medzi ochranou spoločnosti a podporou obchodu prostredníctvom kontroly nad dodávateľským reťazcom, a to tak na vonkajších hraniciach EÚ ako aj v jej vnútri. Colné správy disponujú informáciami o každom pohybe tovaru dovážaného do EÚ alebo vyvážaného z nej, pričom pri najrôznejších typoch tovaru uplatňujú komplexné systémy a metódy kontroly. Objem tovaru prepravovaného cez vonkajšie hranice Európskej únie je obrovský. [pic] V roku 2006 sa spracovalo približne 173 miliónov colných vyhlásení[1]. Bez toho, aby sa spôsobovali väčšie zdržania alebo umožnil podvodný, neželaný či nezákonný pohyb tovaru dokážu takýto obrovský objem zvládať iba vysoko efektívne colné orgány. S cieľom umožniť colným orgánom i naďalej zohrávať svoju úlohu v tomto náročnom prostredí sa spustila ambiciózna reforma. Po prvé, modernizuje sa právne prostredie a čoskoro sa uverejní nedávno prijatý modernizovaný Colný kódex[2]. Po druhé, v procese implementácie je rozhodnutie Európskeho parlamentu a Rady, ktorým sa vytvorí celoeurópsky elektronický colný systém [3] – to znamená colné a obchodné prostredie bez dokladov v papierovej forme – ktorého cieľom je vybudovať robustnú komunikačnú sieť medzi všetkými colnými úradmi v Spoločenstve, medzi colnými a inými verejnými orgánmi pracujúcimi na hraniciach a medzi verejnými orgánmi a obchodníkmi. Toto oznámenie má za cieľ skompletizovať proces reformy prostredníctvom ďalšieho prvku, ktorý sa týka budúcej organizácie a ľudského rozmeru colných správ. Navrhuje sa ním komplexný dlhodobý rozvoj na základe vynovených strategických cieľov v oblasti colníctva. V oznámení sa navrhuje modernizácia pracovných metód, zvyšovanie kvalifikácie pracovníkov colných správ a prerozdeľovanie zdrojov efektívnym a účinným spôsobom. Týmto záverečným prvkom v procese reformy by sa colníctvu umožnilo udržiavať tempo s rozvíjajúcim sa medzinárodným obchodom, aby i naďalej mohlo ponúkať ochranu, ktorú očakávajú občania, podniky i vlády a zároveň prispievať k hospodárskej konkurencieschopnosti EÚ. 2. COLNÍCTVO: KľÚčOVÁ ÚLOHA Vytvorenie jednotného trhu znamenalo, že všetky colné formality na hraniciach medzi členskými štátmi sa zrušili. Národné colné orgány začali byť v súvislosti s tovarom zodpovedné za ochranu vonkajších hraníc, pričom sa stali jedinou stenou oddeľujúcou na strane jednej medzinárodné nezákonné alebo nebezpečné obchodovanie a na strane druhej slobodu pohybu v rámci jednotného trhu. Národné colné orgány sú zároveň spoluzodpovedné okrem iného i za ochranu finančných záujmov Spoločenstva pri vysokej úrovni efektivity, keďže vybraté clo za dovážané výrobky predstavuje 15 % celkových príjmov do rozpočtu Spoločenstva (približne 17 miliárd EUR/rok). Odkedy v roku 1993 vznikol jednotný trh, situácia v medzinárodnom obchodovaní sa zmenila: získavanie tovaru a materiálov sa stále viac globalizuje, pričom koncepcie ako napr. dodávky typu „just-in-time“ zvyšujú očakávania hospodárskych subjektov smerom k menej rušivému systému colných kontrol. Metódy teroristických a zločineckých organizácií sa zároveň stávajú stále premyslenejšími. Colné orgány EÚ zohrávajú v spolupráci s inými orgánmi ústrednú úlohu, ktorá im umožňuje: - podporovať legitímny obchod a posilňovať konkurencieschopnosť, - zabezpečovať správne platenie cla a daní, - bojovať proti falšovaniu a pirátstvu, - podporovať boj proti iným druhom podvodu, organizovanému zločinu, drogám a terorizmu prostredníctvom spracúvania informácií, identifikácie zmien v obchodných praktikách a hodnotenia rizík s cieľom odhaliť podvodnú, teroristickú alebo zločineckú činnosť, - implementovať opatrenia obchodnej politiky (napr. dohody o preferenčnom obchode, kvóty a antidumpingové opatrenia), - chrániť životné prostredie a občanov pred najrôznejšími druhmi škodlivého tovaru. 3. PRISPÔSOBENIE SA NÁROčNÉMU A MENIACEMU SA PROSTREDIU Colné orgány v súčasnej dobe čelia rýchlo sa meniacemu a náročnému prostrediu a v ňom musia zabezpečiť, aby i naďalej poskytovali prvotriedne služby občanom a spoločnostiam EÚ. Modernizácia a zjednodušovanie právneho a technologického prostredia v colníctve sa začali pred niekoľkými rokmi zásadnou zmenou a doplnením Colného kódexu Spoločenstva [4] prijatými v roku 2005, ktoré poskytli colným orgánom EÚ právomoci realizovať jedny z najpokročilejších bezpečnostných požiadaviek na svete a súčasne vytvoriť prostredie, ktoré nenarúša legitímny obchod. Úplná implementácia tejto zmeny a doplnenia sa očakáva do polovice roka 2009. Modernizovaný Colný kódex poskytne po svojej úplnej implementácii nevyhnutné mechanizmy zjednodušenia, vďaka ktorým bude práca v colníctve a obchode lepšia, rýchlejšia a lacnejšia. Rozhodnutie o elektronickom colníctve už teraz predstavuje významný krok vpred, ktorým sa prepoja národné colné informačné a komunikačné technologické systémy, z čoho bude plynúť osoh tak pre colníctvo ako aj pre obchod. Splnením potrieb modernej logistiky sa celoeurópskym elektronickým colným systémom zvýši konkurencieschopnosť spoločností podnikajúcich v Európe, znížia náklady súvisiace s dodržiavaním právnych predpisov a zvýši bezpečnosť na hraniciach EÚ. Návrhom[5] na zmenu a doplnenie ustanovení o vzájomnej administratívnej pomoci v colných záležitostiach [6] sa zefektívnia a zlepšia súčasné informačné systémy a umocní schopnosť bojovať proti podvodom v colnej oblasti. Ide o dôležité právne a technologické kroky, ktorými sa colníctvu poskytnú lepšie nástroje tak do bezprostrednej budúcnosti ako aj v strednodobom horizonte. Je však dôležité vnímať dlhodobejšie ciele a stanoviť strategický rámec s cieľom modernizovať pracovné metódy v colníctve a následne správnym a koordinovaným spôsobom prideľovať prostriedky. 4. STRATEGICKÝ RÁMEC... Najvyšším cieľom je zachovať ústrednú pozíciu colníctva ako moderného, vnímavého partnera obchodu, ktorý chráni finančné, ochranné a bezpečnostné záujmy Spoločenstva a spolupracuje s ostatnými vládnymi agentúrami, pričom disponuje schopnosťou reagovať na krízové stavy a nové požiadavky verejnej politiky. Aby colníctvo EÚ malo tieto atribúty, musí spĺňať spoločné strategické ciele. ... so spoločnými strategickými cieľmi: - Ochrana: chrániť spoločnosť a finančné záujmy Spoločenstva: 1. zabezpečovaním správneho a efektívneho výberu cla a daní, 2. uplatňovaním účinných opatrení zameraných proti pohybu nezákonného a zakázaného tovaru a tovaru podliehajúceho obmedzeniam, 3. ďalším rozvíjaním mechanizmov efektívneho posudzovania rizík prispieť k boju proti terorizmu a zločinu vrátane obchodovania s nezákonnými drogami, falšovaným a pirátskym tovarom, 4. prevenciou, odhaľovaním a prostredníctvom národných programov i vyšetrovaním a stíhaním podvodov resp. zneužívania colných právnych predpisov, 5. používaním vzájomnej administratívnej pomoci s cieľom zabezpečiť správne uplatňovanie právnych predpisov v colných a poľnohospodárskych záležitostiach. - Konkurencieschopnosť: podporovať konkurencieschopnosť európskych spoločností: 1. modernizáciou prostredia a pracovných metód v colníctve (napr. anticipáciou používania systémových postupov, zvýšením podielu harmonizovaných pracovných postupov a pod.), 2. implementáciou colného prostredia bez dokladov v papierovej forme (elektronické colníctvo) a 3. prijatím proaktívneho postoja k štandardom tým, že sa schvália medzinárodné štandardy ako napr. normy vypracované Svetovou colnou organizáciou, ak je to vhodné, a vypracovaním nových noriem EÚ, ktoré by mohli celosvetovo slúžiť ako vzor. - Uľahčovanie: naďalej uľahčovať zákonný obchod: 1. navrhovaním a zlepšovaním kontrolných systémov, ktoré znižujú mieru zásahov do toku tovaru i administratívnu záťaž na minimálnu mieru nevyhnutnú na dosiahnutie ostatných cieľov verejnej politiky, ako napr. bezpečnostné požiadavky, a 2. poskytovaním uľahčujúcich mechanizmov legitímnym hospodárskym subjektom s cieľom znižovať náklady súvisiace s dodržiavaním právnych predpisov. - Kontrola: kontrolovať a riadiť dodávateľské reťazce využívané pri medzinárodnom pohybe tovaru: 1. zlepšovaním a posilňovaním efektívnych kontrol v dodávateľskom reťazci v ich optimálnej lokalite (na hraniciach alebo vo vnútrozemí), 2. správnou a konzistentnou implementáciou právnych predpisov Spoločenstva a vnútroštátnych právnych predpisov v súvislosti s kontrolou a pohybom tovaru, 3. zlepšovaním efektívneho a systematického zdieľania informácií o rizikách, 4. zohľadňovaním možností zdieľať informácie s hlavnými obchodnými partnermi s cieľom vybudovať celoplošný systém kontroly a riadenia dodávateľského reťazca. - Spolupráca: udržiavať, vyvíjať a zlepšovať kvalitnú spoluprácu medzi colnými orgánmi členských štátov, medzi colným orgánmi a inými vládnymi agentúrami a medzi colnými orgánmi a podnikateľskou komunitou: 1. prehlbovaním existujúcej colnej spolupráce, 2. koordináciou činností zameraných na ochranu finančného záujmu Spoločenstva, 3. prebratím iniciatívy pri vypracúvaní mechanizmov koordinácie činností s inými hraničnými agentúrami čo najplynulejším spôsobom (systém „centrálneho elektronického priečinku“), 4. zlepšením mechanizmov obchodnej spolupráce a konzultácií, 5. upevňovaním medzinárodnej spolupráce alebo vzájomnej administratívnej pomoci pri colných záležitostiach prostredníctvom vhodných dohôd s tretími stranami a rozšírením účasti na medzinárodných fórach zaoberajúcich sa medzinárodným právom alebo rozhodnutiami (ako napr. embargá, environmentálne dohody, dohody o právach duševného vlastníctva a pod.). - ... a spoločným postupom pri vývoji nových pracovných metód a kvalifikácií: Aby sa splnili tieto strategické ciele, je nutné vypracovať postup, ktorým by sa i naďalej prispôsobovali a zlepšovali spoločné pracovné metódy v oblasti colníctva. Iba neustálym vývojom a strategickým investovaním do zručností, kvalifikácie a zdrojov je možné udržať v colníctve efektivitu a účinnosť . Stratégia opísaná v tomto oznámení ponúka štruktúrovaný prístup, ktorý umožní napredovať synchronizovaným a harmonizovaným spôsobom vo všetkých 27 členských štátoch . 5. POTREBA STRATEGICKÉHO RÁMCA V záujme dosiahnutia uvedených cieľov je politická podpora členských štátov nanajvýš dôležitá. Pred tým, ako sa v úzkej spolupráci s členskými štátmi vypracuje strategický plán (v ktorom sa ustanoví stratégia vo všeobecnej rovine) a komplexný plán implementácie (v ktorom sa poskytne podrobný plánovací nástroj zahŕňajúci všetky opatrenia a projekty nevyhnutné na dosiahnutie strategického plánu), Komisia sa potrebuje uistiť, že Rada zdieľa názory na spoločné strategické ciele a vypracovanie spoločného postupu, ako sa uvádza vyššie. Na základe skúseností nadobudnutých po implementácii rozhodnutia o elektronickom colníctve, pri ktorom viacročný strategický plán poskytuje základ pre všetkých aktérov daného procesu (Komisiu, členské štáty a hospodárske subjekty) s cieľom umožniť všetkým plánovanie svojich zdrojov, navrhuje sa vypracovať podobnú stratégiu, aby sa zabezpečila koordinovaná spoločná realizácia spoločných strategických cieľov uvedených vyššie. 6. ZÁVER Komisia vyzýva Radu, aby: - schválila uvedený strategický rámec, - podporila úsilie zamerané na to, aby sa zabezpečilo, že všetky systémy výmeny údajov a databázy vrátane tých, ktoré sú určené na boj proti podvodom, budú schopné spolupracovať a vzájomne sa dopĺňať, - požiadala Komisiu o vypracovanie zodpovedajúceho strategického plánu a komplexného plánu implementácie v partnerstve s členskými štátmi v skupine pre colnú politiku, a - vzala na vedomie, že vytýčená stratégia, spolu so súčasnými iniciatívami, by mala poskytovať jasnú orientáciu pre oblasť colníctva v časovom rámci rokov 2013 až 2019. [1] Hodnota dovozu a vývozu v roku 2006 predstavovala viac ako 2 500 miliárd EUR. [2] Návrh nariadenia Európskeho parlamentu a Rady, ktorým sa stanovuje Colný kódex Spoločenstva (modernizovaný Colný kódex), KOM(2005) 608 z 5.12.2005 a spoločná pozícia Rady, Ú. v. EÚ C 298E z 11.12.2007, s. 1. [3] Rozhodnutie Európskeho parlamentu a Rady č. 70/2008/ES (Ú. v. EÚ L 23, 26.1.2008, s. 21). [4] Nariadenie Európskeho parlamentu a Rady (ES) č. 648/2005, ktorým sa mení a dopĺňa nariadenie Rady (EHS) č. 2913/92, ktorým sa ustanovuje Colný kódex Spoločenstva, Ú. v. EÚ L 117, 4.5.2005, s. 13. [5] Návrh na zmenu a doplnenie nariadenia Rady (ES) č. 515/97 z 13. marca 1997 o vzájomnej pomoci medzi správnymi orgánmi členských štátov a o spolupráci medzi správnymi orgánmi členských štátov a Komisiou pri zabezpečovaní riadneho uplatňovania predpisov o colných a poľnohospodárskych záležitostiach [KOM(2006) 866 z 22.12.2006]. [6] Ustanovenia o vzájomnej administratívnej pomoci v colných záležitostiach uzavreté medzi EÚ a tretími krajinami.